
A képviselő-testület fenti elvekkel és célkitűzésekkel összhangban, a helyi önkormányzatokról szóló 1990. évi LXV. törvény (továbbiakban: Ötv.) 18.§. (1) bekezdésében foglalt felhatalmazás alapján, az Alkotmány 44/A. § (1) bekezdésének e.) pontjában meghatározott feladatkörében eljárva – szervezeti és működési rendjére (a továbbiakban: SZMSZ) – a következő rendeletet alkotja:

Általános rendelkezések

1. §

(1) Az önkormányzat megnevezése:

MARTFŰ VÁROS ÖNKORMÁNYZATA

(a továbbiakban: önkormányzat).

(2) Az önkormányzat székhelye:

Martfű, Szent István tér 1.

(3) Az önkormányzat jogi személy. Az önkormányzati feladat- és hatáskörök Martfű Város Képviselő-testületét illetik meg.

(4) A Képviselő-testületet a polgármester képviseli, de meghatározott ügyekben, vagy esetekben erre más személyt is felhatalmazhat.

2.     §

(1) Martfű város címere kissé kerekített oldalú, háromszögű pajzsban helyezkedik el. A pajzsmező alapszíne az arany.

A címerpajzs vezérmotívuma a GRIFF (latinul: GRYPHUS), amelynek oroszlán teste és sas feje van. Az éleselméjűség és a látnoki képesség szimbóluma. A griff ezüströgöt tart karmaiban, őrizve a várost, védve gyarapodását. A címer és a település kapcsolatának leírását az 1. számú melléklet tartalmazza.

(2) Martfű város zászlaja téglalap alakú, sávos kék és fehér színű selyem, középen a fehér színű sávban a város címere eredeti színezésű hímzéssel. Alatta félkörben MARTFŰ felirat szerepel, arany hímzéssel. A zászlót körben arany rojtozás díszíti, két arany bojttal.

(3) Az önkormányzat címerének és zászlajának használatára vonatkozó részletes előírásokat külön rendelet tartalmazza.

3.     §

A képviselő-testület és a polgármester hivatalos kör alakú pecsétjén középen a Magyar Köztársaság címere van, a köríven pedig a következő felirat olvasható:

a.) Martfű Város Önkormányzatának Képviselő-testülete,

b.) Martfű Város Polgármestere.

4.     §

A város nemzetközi kapcsolata:

A város együttműködési megállapodás alapján kapcsolatot tart

Tuchow (Lengyelország) és

Misztótfalu (Románia) településekkel.

Külföldi településsel való további együttműködésről szóló megállapodás megkötése a képviselő-testület át nem ruházható hatáskörébe tartozik. Elfogadásához minősített többség szükséges.

5.     §

Az önkormányzat díszpolgári címet és Martfű városért kitüntető díjat alapít. Az elismerő cím és a kitüntető díj adományozásának rendjét külön rendelet tartalmazza.

Martfű Város Önkormányzatának feladat- és hatásköre

6.    §

(1) Az önkormányzati feladat- és hatáskörök a képviselő-testületet illetik meg. A képviselő-testület törvények által előírt teljes körű önkormányzati feladat- és hatásköreit a számítógépen nyilvántartott feladat- és hatásköri jegyzék tartalmazza, amely a polgármesteri hivatalban bárki által, bármikor megtekinthető.

 (2)
Az önkormányzat szabadon vállalhatja közfeladat ellátását abban az esetben, ha

a.) ellátása nem sérti más települések érdekeit,

b.) nem tartozik más szerv kizárólagos feladat- és hatáskörébe,

c.) megvalósítása nem veszélyezteti a kötelezően előírt feladat- és hatáskörök ellátását,

d.) ellátásához a szükséges feltételek fennállnak.

(3) Az önkormányzat önként vállalt feladatként gondoskodik:

a.) szakképző intézmény fenntartásáról,

b.) diákotthoni, kollégiumi ellátásról,

c.) közművelődési és sport feladatokról,

d.) civil szervezetek működésének támogatásáról,

e.) a város infrastrukturális ellátásához szükséges beruházásokról és felújításokról,

f.) a helyi információs szolgálat működtetéséről,

g.) közterület-felügyelet fenntartásáról

h.) az egészségügyi ellátás keretében a fizikoterápia, foglalkoztatás egészségügyi szolgálat és az ügyelet működtetéséről,
i.) bölcsőde működtetéséről
j.) helyi vállalkozásfejlesztési alap működtetéséről.
(4) Az önként vállalt (többlet) feladatok megvalósíthatósága tárgyában a képviselő-testület az éves költségvetési rendeletében, forrásbiztosítással dönt.

7.    §

(1) A képviselő-testület, át nem ruházható hatásköreire a helyi önkormányzatokról szóló törvény rendelkezései az irányadóak.

(2) A képviselő-testület egyes hatásköreinek gyakorlását a 2. számú melléklet szerint a polgármesterre, illetve bizottságaira ruházza.

A képviselő-testület szervezete és működése

8.    §

(1) A képviselő-testület önkormányzati feladatait a szervei, valamint a települési képviselők tevékeny közreműködésével látja el.

(2) Az egyes feladatok ellátásának sorrendi meghatározásánál a munkaprogram, az ellátáshoz szükséges anyagi eszközök tekintetében pedig az éves költségvetés előirányzatai a meghatározóak.

9.     §

(1) A testület tagjainak száma 9 fő.

(2) A képviselő-testület határozatképes, ha tagjai közül az ülésen legalább 5 fő jelen van.

(3) Ha a (2) bekezdésben meghatározott számú képviselő nincs jelen, akkor az ülés határozatképtelen.

A határozatképtelen ülést 8 napon belül ugyanazon napirendek tárgyalásával újra össze kell hívni.

A képviselő-testület munkaprogramja, munkaterve

10.     §

(1) A képviselő-testület a választásának időtartamára gazdasági programot készít, melyet a polgármester terjeszt elő a választást követő hat hónapon belül.

(2) A polgármester az előterjesztést a bizottságok javaslatainak figyelembe vételével állítja össze.

11.    §

(1) A képviselő-testület éves munkaterv alapján végzi munkáját.

(2) A munkatervet a polgármester terjeszti a testület elé, legkésőbb a tárgyévet megelőző utolsó testületi ülésre.

(3) A munkaterv tervezetére javaslatot tehetnek:

a.) a települési képviselők

b.) a bizottságok

c.) a jegyző

d.) az önkormányzati intézmények vezetői

e.) helyben működő szervezetek és önszerveződő közösségek.

(4) A munkaterv tartalmazza:

a.) a testületi ülések időpontját

b.) a tervezett napirendek címét

c.) az előterjesztők nevét

d.) az egyes napirendek előkészítésében résztvevőket

e.) a napirend elkészítésének határidejét

f.) a napirendi pontot véleményező bizottság(ok) megnevezését

g.) az egyes napirendekhez meghívandók felsorolását.

(5) A munkaterv előterjesztésekor a polgármester tájékoztatást ad a munkaterv-tervezet összeállításánál figyelmen kívül hagyott javaslatokról, azok indokáról.

(6) A testület által elfogadott munkatervet írásban meg kell küldeni:

a.) a települési képviselőknek

b.) a bizottságok nem képviselő tagjainak

c.) a munkatervbe felvett javaslat előterjesztőjének

d.) az önkormányzati intézmények vezetőinek

e.) a városi könyvtárnak

f.) a helyi médiáknak

(7) Az éves munkatervet a város honlapján közzé kell tenni.

Előterjesztések

12.     §

(1) Előterjesztésnek minősül:

a.) rendeleti javaslat,

b.) határozati javaslat,

c.) beszámoló.

(2) Az előterjesztéseket írásban kell benyújtani, de a beszámoló szóban is előterjeszthető. 

Halaszthatatlan esetben a polgármester engedélyezheti az írásba foglalt előterjesztésnek és határozati javaslatnak az ülésen történő kiosztását.

(3) A képviselő-testülethez előterjesztést nyújthat be:

a.) rendeleti javaslatot

a.1.) a képviselő-testület tagja

a.2.) a képviselő-testület bizottsága

a.3.)  a polgármester

a.4.) a jegyző.

b.) határozati javaslatot

b.1.) a képviselő-testület tagja

b.2.) a képviselő-testület bizottsága

b.3.) a polgármester

b.4.) a jegyző
b.5.) aljegyző
b.6.) a képviselő-testület hivatala szervezeti egységének vezetője.

(4) Az előterjesztő az előterjesztés elkészítésére külön előadót jelölhet ki, vagy kérhet fel, aki az előterjesztés megtárgyalásán tanácskozási joggal jelen lehet.

(5) Az előterjesztésnek tartalmaznia kell:

a.) a vonatkozó jogszabályi keretet (hátteret)

b.) a tárgyalandó témában hozott korábbi testületi döntések végrehajtásának eredményét,

c.) az adott téma alapos, tárgyilagos és tényszerű bemutatását (az elemzéseket és vizsgálat eredményeket),

d.) más szervek esetleges eltérő véleményét,

e.) a kisebbségi véleményeket,

f.) a jegyző törvényességi észrevételét

g.) a döntési alternatívákat (az egyes változatok mellett és ellen szóló érveket) azok várható hatásait, következményeit,

h.) a döntési (határozati) javaslatokat az anyagi forrás, a felelős és a határidő megjelölését,

i.) a szükséges aláírásokat.

(6) Az egyes előterjesztésekkel szemben támasztott konkrét követelményeket a képviselő-testület a munkatervében rögzíti.

A képviselő-testület ülése

13.    §

(1) A képviselő-testület általában kéthavonként, de évente legalább 6 alkalommal ülésezik. Kivételes esetekben a testület ülésszakra is összehívható.

(2) A képviselő-testület alakuló, rendes és rendkívüli ülést, valamint közmeghallgatást tart.

(3) A képviselő-testület ülését a polgármester hívja össze az önkormányzat székhelyére.

Amennyiben a tárgyalandó napirend, vagy más körülmény indokolja, a képviselő-testület ülése a székhelyen kívül máshová is összehívható.

A polgármester akadályoztatása esetén a Képviselő-testület ülését az alpolgármester, a polgármester és az alpolgármester egyidejű akadályoztatása esetén a korelnök, Pénzügyi, Ügyrendi és Városfejlesztési Bizottság Elnöke hívja össze.

(4) A Képviselő-testület rendkívüli ülését a törvényben foglalt esetekben össze kell hívni. (Ötv. 12.§ (1) bek.) Ezekben az esetekben a polgármester indítvány kézhezvételétől számított 15 napon belül tűzi ki az ülés időpontját, a meghívó kiküldésével egyidejűleg.

(5) A meghívót és az írásbeli előterjesztéseket úgy kell kézbesíteni, hogy azt az érdekeltek az ülés időpontját megelőzően legalább 8 nappal kézhez kapják. Ettől eltérni csak kivételesen és a polgármester előzetes engedélyével lehet.

(6) Halasztást nem tűrő, indokolt esetben a képviselő-testület ülése formális meghívó nélkül, telefonon, vagy elektronikus úton  is összehívható.

(7) A képviselő-testület rendes ülésének időpontjáról, helyéről és napirendjéről a meghívó kiküldésével egyidejűleg a település lakosságát is tájékoztatni kell. A tájékoztatás az internetes honlapon keresztül, valamint a központi hirdetőtáblákon való kifüggesztés útján történik.

A képviselő-testületi ülésre meghívandók köre

14.    §

(1) A képviselő-testületi ülésre meg kell hívni:



a.) a képviselőket,



b.) az 5. sz. OEVK országgyűlési képviselőjét,



c.) a jegyzőt,



d.) az aljegyzőt,



e.) a polgármesteri hivatal szervezeti egységeinek vezetőit,


f.) a napirend tárgya szerint illetékes szerv, önszerveződő közösség képviselőjét,



g.) a bizottságok nem képviselő tagjait, ha a bizottság az előterjesztő,



h.) akiket a képviselő-testület a munkatervében megjelöl,



i.) azt, akinek a meghívását jogszabály kötelezően előírja,



j.) a helyi médiák vezetőit,



k.) a civil fórum vezetőjét,

(2) A képviselő-testület ülésén a képviselők szavazati joggal vesznek részt, amely magában foglalja a tanácskozás jogát is.

(3) A meghívottak közül tanácskozási jog illeti meg az ülés meghatározott napirendi pontjához kapcsolódóan:

a.) az országgyűlési képviselőt

b.) a jegyzőt, aljegyzőt

c.) a polgármesteri hivatal szervezeti egységeinek vezetőit.               
d.) a bizottságok nem képviselő tagjait.

(4) A meghívottak közül tanácskozási jog illeti meg az ülés meghatározott napirendi pontjához kapcsolódóan akit a képviselő-testület meghívott és nem tartozik a (3) bekezdésben felsoroltak közé.

15.     §

(1) A képviselő-testület ülése nyilvános, azon bármely állampolgár részt vehet és az ülésvezető engedélye alapján felszólalhat.

(2) A képviselő-testület zárt ülést tart a helyi önkormányzatokról szóló törvény 12. § (4) bekezdés a.) pontjában meghatározott esetekben.

(3) A Képviselő-testület zárt ülést rendelhet el a helyi önkormányzatokról szóló törvény 12. § (4) bekezdés b.) pontja alapján.

(4) A zárt ülésen az önkormányzatokról szóló törvény 12. § (5) bekezdésében felsoroltak vehetnek részt. 

(5) A zárt ülésen hozott képviselő-testületi döntés kihirdetéséről – az adatvédelemre vonatkozó jogszabályok betartása mellett – az önkormányzat honlapjának felhasználásával gondoskodni kell. 

A napirend megállapítása

16.     §

(1) A képviselő-testület ülésének napirendjére a polgármester tesz javaslatot.

A képviselő-testület a napirendi javaslatról vita nélkül dönt.

(2) A napirendi pont tárgyalásának elhalasztására az előterjesztő és bármelyik képviselő tehet javaslatot. A javaslatot az ülésvezető felszólítására indokolni kell. A javaslat és az indoklás elfogadásáról a képviselő-testület vita nélkül dönt.

Az előterjesztő az előterjesztését a szavazás előtt visszavonhatja. Az előterjesztés visszavonásához a képviselő-testület hozzájárulása szükséges a tárgyalás második fordulójában, illetve az általános vita lezárása után.

(3) A képviselő-testület a napirendi pontokat az elfogadott sorrend szerint tárgyalja.

17.     §

A két ülés közötti időszak eseményeiről szóló tájékoztatót a képviselő-testület a napirend utáni témák között – vita nélkül – tudomásul veszi, valamint dönt a lejárt határidejű határozatok végrehajtásáról szóló beszámoló, illetőleg az átruházott hatáskörben hozott intézkedések elfogadásáról.

18.    §

(1) A polgármester, a képviselő, a bizottság, a jegyző javasolhatja a képviselő-testületnek valamely előterjesztés vagy önálló indítvány sürgős tárgyalását. A sürgősségi javaslatot indokolással kell ellátni.

(2) A sürgősségi javaslatot az előterjesztéssel vagy az önálló indítvánnyal együtt a képviselő-testület ülését megelőzően egy nappal a polgármesternél lehet benyújtani.

A képviselő-testület – a polgármester javaslatára – egyszerű többséggel soron kívül dönt a sürgősségi indítvány napirendre tűzéséről.

A képviselő-testület ülésének vezetése

19. §

(1) A képviselő-testület ülését a polgármester, akadályoztatása esetén az őt helyettesítő alpolgármester vezeti.

(2) A polgármester és az alpolgármester egyidejű akadályoztatása esetén a képviselő-testület ülését a korelnök, akadályoztatása esetén a Pénzügyi, Ügyrendi és Városfejlesztési Bizottság Elnöke vezeti.

Az ülésvezető feladatai és jogosítványai

20.§

(1) Az ülésvezető

a.) megállapítja (figyelemmel kíséri) a határozatképességet, megnyitja (berekeszti) az ülést; engedélyt adhat napirend előtti felszólalásra;

b.) előterjeszti a napirendi javaslatot, tájékoztatást ad a sürgősségi indítványokról;

c.) napirendi pontonként megnyitja, vezeti, illetőleg lezárja a vitát, szavazásra bocsátja a döntési javaslatokat;

d.) tájékoztatást ad a két ülés közötti eseményekről, valamint beszámol a lejárt határidejű határozatok végrehajtásáról, az átruházott hatáskörben tett intézkedésekről;

e.) a hosszúra nyúlt vita lezárása érdekében indítványozza a hozzászólások időtartamának korlátozását vagy a vita lezárását, az indítványról a képviselő-testület vita nélkül dönt.

(2) A tanácskozás rendjének megtartása érdekében az ülésvezető:

a) a tárgytól eltérő, illetve az e rendelet eljárási szabályait megsértő felszólalót figyelmezteti,    ismétlődő esetben megvonja tőle a szót,

b) rendre utasítja azt a képviselőt, aki a testület tekintélyét sértő kifejezést használ, 

c) rendzavarás esetén figyelmezteti a rendbontót. Ha a rendzavarás a tanácskozás folytatását lehetetlenné teszi, az elnök az ülést határozott időre félbeszakítja, vagy elhagyja az ülésvezetői széket és ezzel az ülés az ülésvezető visszatéréséig félbeszakad. A méltatlan magatartást tanúsító nem képviselő résztvevőt kiutasíthatja.

(3) Az ülésvezetőnek a rendfenntartás érdekében tett – e rendeletben szabályozott – intézkedései ellen felszólalni, azokat visszautasítani vagy azokkal vitába szállni nem lehet.

Interpelláció 

21.    §

(1) A képviselő a  képviselő-testületi ülésen, a napirendek előtt a polgármesterhez, a bizottságok elnökeihez, a jegyzőhöz önkormányzati ügyben interpellálhat.

(2) Interpelláció valamely önkormányzati döntés vagy annak végrehajtása tárgyában, illetőleg intézkedés elmulasztása kapcsán terjeszthető elő.

(3) Az interpellációt a polgármesternél az ülés előtt 3 nappal, írásban kell benyújtani.

(4) Az interpellációra az ülésen – vagy legkésőbb 15 napon belül írásban – érdemi választ kell adni.

(5) Amennyiben az interpellációt a (3) bekezdésben előírt határidőn túl, vagy a testületi ülésen nyújtják be és az ülésen történő válaszadáshoz nincs elegendő információ, az érdemi választ 15 napon belül írásban kell megadni.

(6) Ha az interpelláló képviselő az ülésen nincs jelen, az interpellációt visszavontnak, az írásban kiadott választ elfogadottnak kell tekinteni.

(7) A válasz elhangzása után – az írásban adott válasz esetén a képviselő-testület következő ülésén – az interpelláló képviselőnek két perces viszontválaszra van joga, melynek keretében nyilatkozik arról, hogy a választ elfogadja-e. Ezt követően a képviselő-testület vita nélkül dönt a válasz elfogadásáról.

(8) Ha a képviselő-testület a választ nem fogadja el, a polgármester vizsgálat céljából kiadja az illetékes bizottságnak.

(9) A Képviselő-testület az interpelláció tárgyában a bizottsági jelentés alapján a soron következő rendes ülésén az interpelláló képviselő véleményének meghallgatása után vita nélkül szavaz.

Kérdés, észrevétel, bejelentés, tájékoztató

22.   §

(1) A képviselő a képviselő-testület ülésén, a polgármesterhez, a bizottságok elnökeihez, a jegyzőhöz önkormányzati ügyekben kérdést intézhet, vagy észrevételt tehet, amelyre az ülésen – vagy legkésőbb 15 napon belül írásban – érdemi választ kell adni.

(2) A képviselő az erre kijelölt napirendi pont keretében, vagy ennek hiányában az ülés végén, közérdekű ügyekről bejelentést tehet, vagy tájékoztatást adhat. 

A vita és a döntéshozatal módja

23.    §

(1) A napirendi pont tárgyalását maximum 10 perces szóbeli kiegészítés előzheti meg. Ennek megtételére az előterjesztő jogosult.

(2) A szóbeli kiegészítés nem ismételheti meg az írásbeli előterjesztést, ahhoz képest új információkat kell tartalmaznia. 

24.     §

(1) A napirendi ponttal kapcsolatban az előterjesztőhöz a képviselők és a napirendhez meghívottak kérdéseket intézhetnek. 

(2) A kérdések elhangzása után a válaszadás, majd az (1) bekezdésben említett személyek hozzászólása következik. Ha ugyanazon személy ugyanazon napirendi ponttal kapcsolatban másodszor is hozzászólásra jelentkezik, a képviselő-testület a második hozzászólást időben korlátozhatja.

25.    §

A napirendi pont vitáját az előterjesztő foglalja össze, egyúttal reagál az elhangzott észrevételekre.

26.    §

Az ülésvezető a vita lezárása után elsőként a módosító indítványokat, majd az eredeti javaslatokat teszi fel szavazásra. 

27.    §

(1) A döntés meghozatalához a jelenlévő képviselők több mint a felének igen szavazata szükséges.

(2) A megválasztott képviselők több mint felének (legalább 5 képviselő) egybehangzó szavazata (minősített többség) szükséges, a helyi önkormányzatokról szóló törvényben, az önkormányzat rendeletében meghatározott esetekben.

28.    §

(1) A képviselő-testület döntéseit nyílt szavazással, kézfelemeléssel hozza, illetve a jelen lévő képviselők 1/4 –ének indítványára név szerinti szavazást rendelhet el.

(2) Név szerinti szavazáskor a jegyző egyenként, a szabályzat 3. számú mellékletében szereplő sorrendben felolvassa a képviselők nevét, és a képviselő által adott választ (igen, nem) rögzíti. A polgármester utolsóként szavaz.

(3) A szavazás eredményét az ülésvezető állapítja meg, illetőleg – a szavazatok téves összeszámlálása miatt – elrendeli a szavazás megismétlését.

29.    §

(1) Titkos szavazás elrendelésére a helyi önkormányzatokról szóló törvény rendelkezései az irányadók.

(2) Titkos szavazás elrendelésére javaslatot tehet bármely képviselő és a jegyző. A javaslatról a képviselő-testület vita nélkül dönt.

(3) Titkos szavazás elrendelése esetén a szavazatszámláló bizottsági feladatokat a Pénzügyi, Ügyrendi és Városfejlesztési Bizottság látja el.

(4) A bizottság feladata a szavazólapok elkészítése, a titkosság feltételeinek biztosítása, a leadott szavazatok összeszámlálása, és az eredmény kihirdetése.

A képviselő-testület döntései

30.    §

(1) A képviselő-testület:

a.) rendeletet alkot,

b.) határozatot hoz.

(2) A képviselő-testület jegyzőkönyvi rögzítéssel, de számozott határozat nélkül dönt:

- a napirend meghatározásáról;

- az ügyrendi kérdésekről;

- a képviselői interpellációra adott válasz elfogadásáról.

- a két ülés közötti fontosabb eseményekről szóló tájékoztató elfogadásáról.

31.    §

(1) A képviselő-testület számozott határozata tartalmazza a testület döntését szó szerinti megfogalmazásban, valamint a végrehajtás határidejét és a végrehajtásért felelős megnevezését.

(2) A képviselő-testület hatósági határozataira – a helyi önkormányzatokról szóló törvényben foglalt eltérésekkel – a közigazgatási eljárás általános szabályait kell alkalmazni.

(3) Több vagy bonyolult módosító indítvány előterjesztése, valamint a szóban tett javaslatról hozott döntés szó szerinti megfogalmazásának idejére az ülésvezető az ülést felfüggesztheti.

32.    §

(1) A képviselő-testület által alkotott rendeletek jelölése:

Martfű Város Önkormányzatának a rendelet sorszáma/évszám (kihirdetés hónapja és napja) rendelete / a tárgy megjelölése.

Például: Martfű Város Önkormányzata Képviselő-testületének 5/2003.(II.21.) önkormányzati rendelete a költségvetés megállapításáról. (5/2003.(II.21.) Ör).

(2) A Képviselő-testület által hozott határozatok jelölése:

A határozat sorszáma per évszám, zárójelben a döntéshozatal hónapja és napja Ö /rövidítés/.


Például: 110/2003.(VI.25.) Ö. Határozat

A rendeletalkotás

33.    §

(1) Rendelet alkotását bármelyik képviselő, a képviselő-testület bizottságai, a polgármester, az alpolgármester, a jegyző, a lakosság társadalmi szervezeteinek vezető-testületei a szabályozandó tárgykörben az érintett érdekképviseleti szervek kezdeményezhetik a polgármesternél.

(2) Amennyiben a rendelet-tervezet részletes előkészítése szükséges, úgy az ülésvezető indítványozza, hogy a képviselő-testület foglaljon állást a rendeletalkotás szükségességéről, főbb elveiről, az előkészítés menetéről és felelőséről.

(3) A képviselő-testület elhatározhatja a rendelet-tervezet kétfordulós tárgyalását is.

Az első fordulóban a szabályozás fő elveinek meghatározására, a módosító indítványok megtételére kerül sor. A második fordulóban a kidolgozott szöveg részletes vitája, a módosító indítványokról, a rendelet-tervezetről való döntés történik meg.

(4) Rendeletalkotás esetén a képviselő-testület a beterjesztett javaslat felett általános és részletes vitát is tarthat, az erre vonatkozó polgármesteri vagy bizottsági indítványról vita nélkül határoz.

Az általános vita tárgya a rendelet-tervezet egészének vagy részeinek szabályozási elve. Módosító indítványt az általános vita lezárásáig lehet benyújtani.

A rendelet tárgya szerint illetékes bizottság a módosító indítványokat véleményezi, állást foglal azokkal kapcsolatban.

(5) A rendelet-tervezet szakszerű előkészítéséről a jegyző gondoskodik a Pénzügyi, Ügyrendi és Városfejlesztési Bizottság, valamint a tárgy szerint illetékes más bizottság közreműködésével.

(6) Az önkormányzati rendeletet a polgármester és a jegyző írja alá.

(7) A megalkotott rendelet kihirdetéséről, a határozatok közléséről, illetőleg a rendeletek és határozatok nyilvántartásáról, folyamatos karbantartásáról a jegyző gondoskodik és szükség esetén kezdeményezi a rendeletek módosítását, hatályon kívül helyezését.

(8) A jegyző 15 napon belül gondoskodik arról, hogy az önkormányzati rendeletről és a lakosság széles körét érintő határozatairól a lakosság tudomást szerezzen.

A kihirdetés módja a hirdetőtáblára történő kifüggesztés.

A tájékoztatás eszközeként élni kell az internetes honlapon közzététellel is.

(9) A képviselő-testület kétévenként felülvizsgálja az önkormányzati rendeletek hatályosságát.

A képviselő-testület dokumentumai

34.    §

A képviselő-testület üléséről jegyzőkönyvet kell készíteni, melynek irattári példánya nem selejtezhető.

35.    §

(1) A képviselő-testület jegyzőkönyvének elkészítéséről a jegyző gondoskodik. A jegyzőkönyv röviden, tömören napirendi pontonként tartalmazza a kérdéseket és az azokra adott választ, a hozzászólások lényegét, a javaslatok és a hozott döntések pontos megfogalmazását, valamint a rendeletek és a határozatok tekintetében a határozatképességre és a szavazás eredményére (igen, nem, tartózkodott, képviselői kérés esetén a kisebbségben maradt szavazók nevének feltüntetése) utaló adatokat.

(2) A jegyzőkönyv mellékletei:

a.) a meghívó;

b.) a jelenléti ív;

c.) a megtárgyalt előterjesztések;

d.) a jegyzőkönyvben nem részletezett rendelet;

e.) az írásban benyújtott hozzászólások és

f.) egyéb írásos indítványok.

(3) A képviselő-testület ülésén készült jegyzőkönyvet a polgármester és a jegyző írja alá.

(4) A jegyzőkönyv eredeti példányát a mellékleteivel együtt a hivatal kezeli, évente bekötteti és elhelyezi az irattárban.

(5) A nyilvános ülésről készített jegyzőkönyvet és mellékleteit a hivatalban, a városi könyvtárban és az internetes honlapon az állampolgárok és a képviselők számára hozzáférhetővé kell tenni.

A települési képviselő

36.    §

A települési képviselők névsorát a 3. számú melléklet tartalmazza.

37.    §

A képviselői tevékenység anyagi, tárgyi és személyi feltételeiről a polgármesteri hivatal szervezési és ügyviteli irodája gondoskodik.

38.    § 

A képviselő főbb jogai:

a.) részt vehet a képviselő-testület döntéseinek előkészítésében, végrehajtásuk   megszervezésében és ellenőrzésében;

b.) megbízás alapján képviselheti a képviselő-testületet;

c.) kezdeményezheti, hogy a képviselő-testület vizsgálja felül bizottságának, a polgármesternek- a képviselő-testület által átruházott – önkormányzati ügyben hozott döntését;

d.) a képviselő-testület hivatalától igényelheti a képviselői munkához szükséges tájékoztatást, illetőleg ügyviteli közreműködést;

e.) sürgős, azonnali intézkedést igénylő közérdekű ügyben kezdeményezheti a polgármesteri hivatal intézkedését; a hivatal erre 15 napon belül köteles érdemi választ adni;

f.) a képviselő-testület ülésén a polgármestertől, a bizottsági elnöktől, a jegyzőtől önkormányzati ügyekben felvilágosítást kérhet, amelyre az ülésen – vagy legkésőbb 15 napon belül írásban – érdemi választ kell adni.

g.) kérésére az írásban is benyújtott hozzászólását a jegyzőkönyvhöz kell mellékelni, illetőleg kérésére a véleményét rögzíteni kell a jegyzőkönyvben.

h.) bármely bizottság ülésén tanácskozási joggal vehet részt;

i.) a képviselő-testület által külön rendeletben megállapított tiszteletdíjra, természetbeni juttatásra jogosult.

39.    §

A képviselő főbb kötelességei:

a.) a képviselő-testület, illetőleg – bizottságba beválasztott képviselő esetén – a bizottság ülésén megjelenni és a munkában tevékenyen részt venni;

b.) elháríthatatlan akadályoztatás esetén távolmaradását a polgármesternek, illetőleg a bizottság elnökének előre bejelenti, legkésőbb az ülés megkezdéséig;

c.) felkérés alapján közreműködni a képviselő-testület, illetőleg az adott bizottság ténymegállapító és egyéb vizsgálataiban;

d.) a tudomására jutott állami, szolgálati, üzleti és magán titkot megőrizni;

e.) kapcsolatot tartani a város polgáraival, a különböző önszerveződő lakossági közösségekkel;

f.) olyan magatartást tanúsítani, amely méltóvá teszi a közéleti tevékenységre;

g.) a személyes érintettséget bejelenteni;

h.) vagyonnyilatkozatot tenni.

A bizottságok

40.    §

(1) A képviselő-testület bizottságai előkészítő, véleményező, javaslattevő, ellenőrzési feladatokat ellátó – a képviselő-testület által önkormányzati ügyekben döntési jogkörrel is felruházható -, egymással mellérendeltségi viszonyban álló, választott testületi szervek.

(2) A képviselő-testület állandó és ideiglenes bizottságot hozhat létre. A testület a fontosabb önkormányzati feladatkörökkel, közszolgáltatásokkal kapcsolatos feladatokra állandó bizottságokat hoz létre.

(3) A képviselő-testület az ideiglenes bizottságot meghatározott időre, vagy feladat elvégzésére hozza létre, amely ezt követően automatikusan megszűnik. Az ideiglenes bizottságra, az állandó bizottságra vonatkozó rendelkezéseket kell alkalmazni.

41.    §

A bizottságok létszámát és személyi összetételét a bizottsági munka hatékonyságának szempontjai határozzák meg. A képviselő-testület által létrehozott állandó bizottságok elnevezését, személyi összetételét a 4. számú melléklet tartalmazza.

42.    §

(1) A Képviselő-testület a bizottságok létszámáról, összetételéről, feladatköréről a megalakuláskor dönt, azonban szükség esetén bármelyik képviselő indítványára azt módosíthatja. 

(2) A bizottságok képviselő és nem képviselő tagjainak jogai és kötelezettségei a bizottsági működéssel összefüggésben azonosak.

43.    §

Az állandó bizottságok az általuk meghatározott feladat elvégzésére albizottságot alakíthatnak, amelynek létszáma nem haladhatja meg az állandó bizottságét. Elnöke csak a létrehozó bizottság képviselő tagja lehet.

44.    §

(1) A bizottságok működésének főbb szabályait az SZMSZ tartalmazza. A részletszabályokat az SZMSZ rendelkezéseivel összhangban a bizottságok az ügyrendjükben állapítják meg. A bizottság az ügyrendjét maga készíti és fogadja el.

(2) A bizottságok feladat- és hatáskörét az 5. számú melléklet tartalmazza.

45.    §

(1) A bizottság munkaterv alapján működik, ülést szükség szerint tart.

(2) Az ülést az elnök hívja össze a bizottság saját ügyrendjében meghatározottak szerint. 

(3) A bizottságot tíz napon belüli időpontra össze kell hívni a polgármester, vagy a bizottsági tagok 1/3-ának napirendi javaslatot is tartalmazó indítványára.

(4) A több bizottság feladatkörét érintő ügy napirendre tűzéséről a bizottságok elnökei kötelesek egymást tájékoztatni és lehetőség szerint egymás ülésén a képviseletet biztosítani.

(5) A bizottságok elnökei megállapodhatnak adott téma együttes ülés keretében történő megtárgyalásáról.

(6) A bizottság ülése akkor határozatképes, ha azon a megválasztott bizottság tagjainak több mint a fele jelen van.

(7) A bizottság tagja a bizottság ülésein köteles részt venni.

(8) A bizottság konkrét témakörben külső szakértőket is igénybe vehet. A szakértők megbízásáról a szakértői díj elszámolásáról, a bizottság elnökének javaslata alapján, a jegyző gondoskodik.

46.    §

(1) A bizottság a feladat- és hatáskörébe tartozó kérdésekben általában egyszerű szótöbbséggel dönt.

(2) A bizottság hatósági jogkörében – a helyi önkormányzatokról szóló törvényben foglalt eltérésekkel – az Államigazgatási eljárás  szabályai szerinti határozati formában hozza meg döntéseit.

(3) A bizottság a képviselő-testület feladat- és hatáskörébe tartozó téma előkészítésekor állásfoglalást alakít ki.

(4) Két vagy több bizottság között keletkezett feladat- vagy hatásköri összeütközés esetén a testület állásfoglalása az irányadó.

(5) A bizottság állásfoglalását, döntését a képviselő-testület ülésén ismertetni kell. A bizottsági ülésen megfogalmazott kisebbségi vélemény a képviselő-testületi ülésen ismertethető.

(6) A bizottság döntésének kiadmányozója a bizottság elnöke vagy távollétében az általa megbízott személy.

(7) A bizottsági döntések végrehajtásáról, továbbá a működésükhöz szükséges szakmai, technikai és adminisztrációs feltételek biztosításáról a jegyző – a hivatal útján – gondoskodik.

47.    §

(1) A bizottság üléséről emlékeztető – kivételesen, az adott bizottság elnökének kérésére, szó szerinti jegyzőkönyv – készül, melyet a bizottság elnöke ír alá.

(2) Az adott bizottság elnökének kérésére vagy engedélyével az ülésekről más dokumentum (hangfelvétel, kivonat stb.) is készíthető.

Polgármester, Alpolgármester, Tanácsnok

48.    §

A képviselő-testület dönt – a Pénzügyi, Ügyrendi és Városfejlesztési Bizottság javaslata alapján – a polgármesteri illetmény, jutalom és költségtérítés mértékéről.

49.    §

A képviselő-testület a társadalmi megbízatású alpolgármester tiszteletdíját a megválasztásával egyidejűleg – jogszabály keretei között – összegszerűen állapítja meg.

50.   §

(1) A képviselő-testület, bármely képviselő vagy a polgármester javaslatára, tagjai sorából tanácsnokot  választhat a képviselő-testület által meghatározott önkormányzati feladatok koordinálására, felügyeletére.

(2) A tanácsnok köteles az általa felügyelt területen végzett tevékenységéről az illetékes bizottságot tájékoztatni, munkájáról a polgármesternek rendszeresen szóban, a képviselő-testületnek félévente írásban beszámolni.

A polgármesteri hivatal

51.   §

(1) A képviselő-testület Polgármesteri Hivatal elnevezéssel egységes hivatalt hoz létre.

(2) A hivatal feladatkörébe tartozik az önkormányzat működésével, valamint az államigazgatási ügyek döntésre való előkészítésével és végrehajtásával kapcsolatos teendők ellátása.

(3) A képviselő-testület a jegyző javaslatára benyújtott polgármesteri előterjesztés alapján külön rendelettel meghatározza a hivatal belső szervezeti tagozódását, munkarendjét valamint ügyfélfogadási rendjét. 

(4) A polgármesteri hivatal működésének részletes szabályait a Hivatal Szervezeti és Működési Szabályzata tartalmazza. A jegyző által – a polgármester egyetértésével – összeállított SZMSZ-t a képviselő-testület hagyja jóvá.

Jegyző
52. §

(1) A Képviselő-testület a helyi önkormányzatokról szóló törvény előírásai szerint, határozatlan időre jegyzőt nevez ki.

(2) A jegyző feladatait a helyi önkormányzatokról szóló törvény rögzíti.

Aljegyző

53. §

A Képviselő-testület a helyi önkormányzatokról szóló törvény előírásai szerint, határozatlan időre aljegyzőt nevez ki.
A költségvetés

54.    §

(1) Az önkormányzat éves költségvetését valamint zárszámadását külön rendeletben állapítja meg.

(2) A költségvetési rendelet elfogadása két fordulóban történik.

(3) Az első fordulóban a kormány által rendelkezésre bocsátott költségvetési irányelvek, az önkormányzat kötelezően előírt és önként vállalt feladatainak elemzése alapján koncepciót kell összeállítani, melynek keretében:

a.) számításba kell venni a bevételi forrásokat, bővítési lehetőségeket,

b.) meg kell határozni a kiadási szükségleteket, azok gazdaságos, célszerű megoldását,

c.) az igények és lehetőségek egyeztetésével kielégítési sorrendet kell felállítani,

d.) jelezni kell a lehetséges megoldások változatait.

(4) A második fordulóban a vonatkozó jogszabályok által előírt részletezésben a költségvetési rendelet-tervezetet tárgyalja a képviselő-testület. 

Az önkormányzat vagyona

55.    §

(1) Az önkormányzat vagyonára és a tulajdonosi jogok gyakorlására vonatkozó szabályokat külön rendelet szabályozza.

(2) A rendelet rögzíti a forgalomképtelen vagyontárgyakat, valamint a törzsvagyon korlátozottan forgalomképes tárgyait, illetve azokat a feltételeket, amelyek szerint e vagyontárgyakról rendelkezni lehet.

56.    §

A képviselő-testület felhatalmazza a polgármestert, hogy az átmenetileg szabad pénzeszközök lekötéséről vagy befektetéséről – a képviselő-testület folyamatos tájékoztatása mellett – saját hatáskörben döntsön.

57.    §

(1) Az önkormányzat nevében kötelezettséget csak a polgármester vagy az általa megbízott személy vállalhat, ennek ellenjegyzésére a jegyző vagy annak meghatalmazottja jogosult. 

(2) A polgármester a zárszámadás keretében évente köteles tájékoztatni a lakosságot az önkormányzat vagyoni helyzetének alakulásáról.

A lakossági kapcsolatok formái

58.    §

(1) A képviselő-testület- az éves költségvetésében meghatározott összeg erejéig – anyagilag is támogatja a lakosság önszerveződő közösségeit, illetőleg a közösségekkel együttműködik. A képviselő-testület az önkormányzati feladatok megvalósítására, a lakosság szükségleteinek kielégítését szolgáló feladatok eredményes megoldása érdekében együttműködési megállapodást köthet az önszerveződő közösségekkel.

(2) A lakossági kapcsolattartás formái különösen:

a.) a helyi népszavazás és népi kezdeményezés (külön rendelet szabályozza);

b.) közmeghallgatás;

c.) lakossági fórumok;

d.) a testületi ülések nyilvánossága;

e.) a helyi médiákban és az internetes honlap.

59.    §

(1) A képviselő-testület szükség szerint, de legalább évente egy alkalommal közmeghallgatást tart.

(2) A közmeghallgatáson az állampolgárok és a településen működő társadalmi szervezetek, egyesületek, civil szerveződések képviselői közérdekű ügyben, helyi önkormányzati ügyben a képviselő-testülethez, a polgármesterhez vagy a jegyzőhöz kérdéseket intézhetnek, illetőleg közérdekű javaslatokat tehetnek.

(3) A közmeghallgatás időpontjának, helyének és napirendjének a lakosság körében való megismertetéséről a polgármester gondoskodik.

(4) A közmeghallgatást a polgármester vezeti, melyről külön jegyzőkönyv készül, melyre a képviselő-testületi ülés jegyzőkönyvére irányadó szabályok érvényesek.

(5) A közmeghallgatáson előterjesztett közérdekű kérdések és javaslatok intézésére a vonatkozó jogszabály előírásait kell alkalmazni.

Záró rendelkezések

60.    §

(1) Ez a rendelet 2011. május 1-jén lép hatályba, s ezzel egyidejűleg hatályát veszti a Szervezeti és Működési Szabályzatról szóló 24/2008.(XI.28.) önkormányzati rendelete.  
A Képviselő-testület egyes hatásköreinek átruházásáról szóló 9/2007.(IV.12.) rendelet melléklete helyébe e rendelet 2. számú melléklete lép.
(2) A rendelet mellékletei az alábbiak:

1. számú melléklet: A címer és a település kapcsolata

2. számú melléklet: Az átruházott hatáskörök jegyzéke

3. számú melléklet: A képviselő-testület tagjainak névsora

4. számú melléklet: A képviselő-testület állandó bizottságainak és azok tagjainak jegyzéke

5. számú melléklet: Az állandó bizottságok feladat- és hatásköre

Martfű, 2011. április

